Amcu ís ŉ ‘ware vakbond’, sê MathunjwaAmcu-president Joseph Mathunjwa (Foto: Simphiwe Mbokazi/African News Agency/ANA) Amcu-president, Joseph Mathunjwa, het Vrydag die departement van arbeid se besluit om die mynwerkersvakbond Amcu by die departement te deregistreer as ’n “politieke aanval” bestempel. “Dit is ’n politieke aanval op Amcu omdat hy ’n ware vakbond is. Dit is baie duidelik dat daar ’n doelbewuste poging is om Amcu te vernietig,” het Mathunjwa gesê. “Ons vind dit vreemd dat die staat so hard op ons is en [terselfdetyd] so sag op mynhuise is wat nie aan die Wet op die Ontwikkeling van Minerale en Petroleumhulpbronne en die Mynbouhandves voldoen nie. Mynhuise is 10 jaar gegee om aan regulasies te voldoen, maar Amcu moet gederegistreer word.” Dít volg nadat Daniel Molefe, registrateur van arbeidsverhoudinge, vroeër die week ŉ kennisgewing van sy voorneme om die vakbond te deregistreer in die Staatskoerant gepubliseer het. In die kennisgewing voer Molefe aan dat die vakbond opgehou het om ingevolge sy eie grondwet te funksioneer en nie ŉ ware vakbond is soos in die Arbeidswet omskryf word nie. “Alle belanghebbende partye word hiermee genooi om geskrewe voorleggings te doen oor hoekom die deregistrasie nie moet plaasvind nie,” lui die kennisgewing. Amcu het 60 dae om dié redes vir oorweging by die departement in te dien. Mathunjwa hou egter voet by stuk dat Amcu ŉ ware vakbond is wat aan die Wet op Arbeidsverhoudinge voldoen en elke jaar sy finansiële state voorlê. Mathunjwa beskuldig Molefe daarvan dat hy by Amcu se interne sake inmeng. “Ander ‘liefling’ vakbonde soos die Cosatu-geaffilieerde CEPPWAWU is nie gederegistreer toe hy hom skuldig gemaak het aan ernstige oortreding van die Wet op Arbeidsverhoudinge nie, maar hulle verkies om eerder op Amcu te fokus.” Mathunjwa het gesê Amcu se grondwet vereis dat dié vakbond elke vyf jaar ’n nasionale kongres hou. Hy voer aan die vakbond het verlede jaar gevra vir ’n grasietydperk van ses maande om voor te berei om die kongres volgende maand te hou weens die groot aantal takke en streke wat gevorm word asook die vyf maande lange staking by Sibanye. Mathunjwa het gesê Amcu sal volgende week in Dinsdag met die registrateur vergader met die hoop dat hy rede sal verstaan sodat die vakbond kan voortgaan om vir sy komende kongres voor te berei.